Путин Владимир къыхилъхьащ къэралым и щIыналъэхэм сом мелард 200 хуаутIыпщыну
Урысейм и Президент Путин Влади-мир мэлыжьыхьым и 15-м видеоконференц IэмалкIэ иригъэкIуэкIащ Правительствэм хэтхэм щепсэлъылIа зэIущIэ. Ар теухуауэ щытащ коронавирусым щыпэщIэт мы лъэхъэнэм къэралым и щIыналъэхэм я экономикэм, хьэрычэт IэнатIэм защIэгъэкъуэным, цIыхухэм я лэжьапIэхэр яфIэмыкIуэдынымрэ абыхэм я хэхъуэхэр хъума хъунымрэ пыщIа Iуэхухэм хуэфащэ гулъытэ хуэщIыным.
Къэралым и Iэтащхьэм къыхигъэщащ абы и лъэныкъуэкIэ нэхъапэм къагъэлъэгъуауэ щыта хэкIыпIэхэм, дэIэпыкъуныгъэм иджыри хэгъэхъуэн зэрыхуейр икIи абы теухуа унафэхэр къызэрыщтапхъэр. Псалъэм папщIэ, Путин В. В. къыхилъ-хьащ хьэрычэт IэнатIэ мыинымрэ курытымрэ, мы зэманым хэщIыныгъэ нэхъы- бэ зыгъуэтахэм, къэралым мылъкукIэ защIигъэкъуэн хуейуэ. Абыхэм иужькIэ ямыпшыныжын ахъшэ ятыпхъэщ, фIэкIыпIэ зимыIэ зи чэзу къалэнхэр, псалъэм папщIэ, я лэжьакIуэхэм улахуэхэр иратыныр, иризэфIахын папщIэ.
ДэIэпыкъуныгъэр зыхуэдизынур елъытауэ щытынущ мы гъэм и мэлыжьыхьым и 1-м ирихьэлIэу компаниехэм лэжьакIуэу яIа бжыгъэм, дэтхэнэ зы лэжьакIуэми зы мазэм хуэзэу сом мин 12,1-рэ лъысу. Компаниехэм Iэмал имыIэу хуагъэув къалэныр зыщ — ар яIа лэжьакIуэхэм я процент 90-м нэхърэ мынэхъ мащIэр яхъумэфауэ, щхьэж и IэнатIэ Iуту щытынырщ.
Къэралым и цIыхухэр махуэ къэс зыхуейхэмкIэ къызэзыгъэпэщ IуэхущIапIэхэми зэрыхудачых мардэм тет щIыхуэхэр етыным теухуа Iуэхухэр зэхалъхьэну я мурадщ, абыхэм сырьехэр, Iэмэпсымэхэр, зыхуэныкъуэ нэгъуэщIхэр, къызэращэху я ахъшащхьэм хагъэхъуэн папщIэ. Апхуэдэ дэIэпыкъуныгъэр а IуэхущIапIэхэм я лэжьыгъэр тэмэму зэтеухуауэ ирагъэкIуэкIынымкIэ сэбэп хъуным и мызакъуэу, абыхэм я дарэгъухэми я Iуэху дэкIынымкIи щIэгъэкъуэныфIщ.
КъимыдэкIэ, Президентым жиIащ щIыналъэ бюджетхэр зэтегъэпсыхьауэ щытын папщIэ абыхэм сом мелард 200 хуаутIыпщыну унафэ зэрищIар. Абы и фIыгъэкIэ, Федерацэм хыхьэ щIыналъэхэм Iэмал яIэнущ а мылъкур цIыхухэм я IэнатIэхэр яхуэхъумэным, хьэрычэт IэнатIэм зыщIэгъэкъуэным хухахыну, апхуэдэуи пособиехэмрэ зи улахуэр бюджетым къыхэкIхэм я лэжьапщIэмрэ иратыну, зэбгъэтIылъэкI мыхъуну социальнэ Iуэхухэр иризэфIахыну, я цIыхухэм зыщIагъэкъуэну.
Апхуэдэуи Правительствэм сом мелард 23-рэ хухихынущ авиакомпаниехэм защIэгъэкъуэным. А ахъшэр трагъэкIуэдэнущ авиационнэ техникэ къэщэхуным, зэрылажьэ я ахъшащхьэм хэгъэхъуэным, цIыхухэм я лэжьапщIэхэр, кхъухьлъатэхэр зэкIэ къамыгъэсэбэпу зэрыщытым хуэзэр тыным.
Щхьэхуэу хэплъэнущ хамэ къэралхэм нэхъапэм кърашу щыта продукцэхэм я пIэ иувахэр къыщIэзыгъэкI IуэхущIапIэхэм, автомобиль промышленностым, мэкъумэш, псэупIэкоммунальнэ хозяйствэхэм, промышленность псынщIэм, кхъухьлъатэхэр зэпкърылъхьэным елэжьхэм, нэгъуэщI IэнатIэхэми зэрызыщIагъэкъуэну щIыкIэми.
КъБР-м и Iэтащхьэмрэ Правительствэмрэ я пресс-IуэхущIапIэ.
